Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 1992. évi LXIII. törvény (továbbiakban: Avtv.) 2. § 2. pontja alapján:
Paragraph Index: 1447

c) egyéb esetekben azt törvény elrendeli.” Ugyanezen § (3) bekezdése alapján: „törvény közérdekből — az adatok körének kifejezett megjelölésével — elrendelheti a személyes adat nyilvánosságra hozatalát. Minden egyéb esetben a nyilvánosságra hozatalhoz az érintett hozzájárulása, különleges adat esetében írásbeli hozzájárulása szükséges. Kétség esetén azt kell vélelmezni, hogy az érintett a hozzájárulását nem adta meg.” Álláspontom szerint mind a gyanúsítottl, mind a sértetti kör felkutatásának céljából a rendőrség jogszerűen hozhatja nyilvánosságra az elkövetéssel alaposan gyanúsítható személy adatait. Azonban az Avtv. 5. §-a alapján személyes adatot kezelni csak meghatározott célból, jog gyakorlása és kötelezettség teljesítése érdekében lehet. Az adatkezelésnek minden szakaszában meg kell felelnie e célnak, és csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas, és csak a cél megvalósulásához szükséges mértékben és ideig. Az Avtv. 7. §-ának (1) bekezdése alapján az adatkezeléssel szemben támasztott törvényi követelmény az is, hogy az adatok felvétele és kezelése (beleértve a nyilvánosságra hozatalt is) legyen tisztességes és törvényes. [...] Álláspontom szerint az Ön büntetett előéletére vonatkozó különleges adatainak nyilvánosságra hozását nem indokolta sem a körözés, sem a sértetti kör felkutatásának törvényes célja. Az Rtv. 36. §-ának (4) bekezdése a köznyugalmat megzavaró vagy más súlyos bűncselekmények kapcsán ad felhatalmazást arra, hogy az elkövetéssel gyanúsított személyek adatait a rendőrség a nyilvánosság elé tárja. Ebben az esetben is kötelező tiszteletben tartani az emberi jogokat, többek között a személyes adatok védelmének — az Alkotmány 59. § (1) bekezdésében biztosított — jogát. 2000/88/II. szám A fentiekre tekintettel megkerestem [...] rendőr dandártábornokot, Bács-Kiskun megyei rendőrfőkapitányt, aki válaszában elismerte, hogy az Ön büntetett előéletre vonatkozó különleges személyes adatait jogellenesen hozták nyilvánosságra. Tájékoztatott továbbá arról, hogy megtette a szükséges intézkedéseket a személyi állomány felé a további jogsértések elkerülésének érdekében. Intézkedett arról is, hogy állásfoglalásom eljusson a területi szervek vezetőihez. Álláspontom szerint az Önről közölt többi személyes adat nyilvánosságra hozása törvény felhatalmazása alapján, jogszerűen történt. [...] Adatvédelmet érintő kérdéseivel a jövőben is forduljon hozzám bizalommal. Budapest, 1999. november 29. Üdvözlettel: Dr. Majtényi László (526/A/1999) * * * [Állásfoglalás: a Belügyminisztériumban tartott sajtótájékoztatón tévedésből rendőrök és polgári személyek adatait tartalmazó hivatalos iratokat osztottak szét] Dr. Pintér Sándor úrnak, miniszter Belügyminisztérium Budapest Tisztelt Miniszter Úr! Egy állampolgár hozzám küldött beadványában kifogásolta, hogy az egyik napilap a Békés megyei rendőrökről írt cikkében — a Belügyminisztériumban tartott sajtótájékoztatón kiosztott iratokat ismertetve — hozzájárulása nélkül említette nevét és rendőri rendfokozatát, holott személye az üggyel összefüggésben a sajtóban korábban nem került említésre. Az ügyben indított vizsgálat során megállapítottam, hogy: — a dr. Gál László és jogi képviselője, dr. Orosz Balázs által 1999. október 13-án délelőtt a minisztérium székházában tartott sajtótájékoztatóján — a jogi képviselő intézkedésére, a jelen lévő minisztériumi munkatársak technikai közreműködésével — osztották ki azokat a minősítés alól feloldott iratokat, amelyek rendőrök és polgári személyek személyes adatait (a nevüket, születési adataikat, lakcímüket, foglalkozásukat, rendfokozatukat, beosztásukat, stb.) tartalmazták; — a dokumentumok, illetve a bennük szereplő személyes adatok felhasználhatóságára vonatkozóan a sajtótájékoztatón a sajtó képviselői útmutatást — dr. Gál László személyes adatait kivéve — nem kaptak (dr. Orosz Balázs jelezte, hogy „dr. Gál László hozzájárult ahhoz, hogy személyi adatait megismerjék”); — a sajtótájékoztatót követően, kora este a BM társadalmi kapcsolatok és kommunikációs irodája (arra hivatkozva, hogy nem a sajtó számára előkészített anyag került kiosztásra) telefaxon felhívta a jelentősebb médiumok főszerkesztőinek figyelmét arra, hogy „a kiadott dokumentumok megjelentetése — ha a szerkesztés során a személyes adatok kitakarásra nem kerülnek — a személyes adatokhoz fűződő jogok sérelmét eredményezi”; — a sajtótájékoztatón magukat képviseltető egyes újságok — így a panaszszal érintett napilap — nem kaptak kérést, értesítést a személyes adatok anonimizálására vonatkozóan. Az említett sajtótájékoztatón kiosztott dokumentumok többségében olyan személyes adatokat tartalmaztak, amelyek kezeléséhez (továbbításához, nyilvánosságra hozatalához) törvényi felhatalmazás nem volt, illetve az érintettek sem járultak hozzá, ezért megállapítom, hogy ezen adatokat — a sajtótájékoztatóval összefüggésben — jogellenesen kezelték. Kérem Miniszter Urat, szíveskedjen eljárni az adatok jogellenes felhasználásának megszüntetése érdekében. Köszönettel fogadnám, ha a megtett intézkedéseiről tájékoztatna. Budapest, 1999. december 9. Üdvözlettel: Dr. Majtényi László (691/A/1999) 2000/88/II. szám [Állásfoglalás: a polgármesteri hivatal mint adóhatóság jogszerűen kér az adó megállapításához szükséges adatokat] [...] [Páty] Tisztelt Asszonyom! Beadványában Páty Község Polgármesteri Hivatala pénzügyi csoportjának a kommunális adó bevallásához küldött adatlapját, illetve annak adattartalmát kifogásolta. Az ügyben a vizsgálatot lezártam, és az alábbiakat állapítottam meg:

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes